钦定古今图书集成/明伦汇编/官常典/第668卷 > 《为孔导辞建安王笺》何逊
## 钦定古今图书集成/明伦汇编/官常典/第668卷 > 《为孔导辞建安王笺》何逊

士实泥涂，美非竹箭，昔逢际会，忝申名质。悠悠汉水，
独骛轻舟，虽慕义如归，而暗投多惧。遂礼频上席，爱
比后车，感此隆遇，久知轻死。轩盖出内，历念陪游，府
朝升进，随事多幸。赐馀论于颜色，奉德音于宴和。藉
此增荣，遂延缪价。今便除名复。〈阙〉足在宽。身非木石，
恋同犬马。虽朝夕曳裾，无违接侍；而职务一离，有同
宾客。瞻阶下拜，屑涕无从。永言僚故，载怀罔已。颉颃
之禽，惭悲于出幕；蒙茸之兽，结志于《首丘》。